Kommissionens forordning (EF) nr. 1243/2002

af 10. juli 2002

om gennemførelsesbestemmelser til Rådets forordning (EF) nr. 2200/96 for så vidt angår den faste støtte for hasselnødder høstet i produktionsåret 2001/02

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 545/2002(2), særlig artikel 55, og

ud fra følgende betragtninger:

(1) For at afhjælpe de særdeles vanskelige markedsforhold for hasselnødder ydes der en fast støtte for produktionsåret 2001/02.

(2) I overensstemmelse med målene i den fælles markedsordning ydes denne støtte til producentorganisationer, der er anerkendt i henhold til Rådets forordning (EØF) nr. 1035/72(3), senest ændret ved Kommissionens forordning (EF) nr. 1363/95(4), eller (EF) nr. 2200/96. For at de allerede iværksatte specifikke foranstaltninger kan give endnu bedre resultater, ydes denne støtte kun på betingelse af, at ovennævnte producentorganisationer i 2001 har iværksat en plan for forbedring af kvaliteten, jf. artikel 14d i Rådets forordning (EØF) nr. 1035/72, eller et operationelt program, jf. forordning (EF) nr. 2200/96.

(3) Produktionsårets begyndelse bør ændres for at tage hensyn til den faktiske høst af hasselnødder, idet der dog også skal kunne ydes støtte for hasselnødder, der produceres af producenter, som tilslutter sig organisationerne mellem 1. og 31. august 2001.

(4) For at sikre, at støtten til modtagerne udbetales på en effektiv måde, bør der fastsættes frister for, hvornår producentorganisationerne skal indgive ansøgninger, og hvornår myndighederne skal udbetale støtten.

(5) Eftersom det er en støtte, der ydes til hasselnødsproducenterne, skal producentorganisationerne udbetale hele det modtagne beløb til producenterne, idet producentorganisationerne dog har ret til trække et administrationsgebyr fra støtten.

(6) For at gøre ordningen med fast støtte så effektiv som muligt bør der fastsættes kontrolprocedurer, ligesom det bør fastsættes, hvilke sanktioner der skal anvendes i tilfælde af uretmæssig udbetaling.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grønsager -

UDSTEDT FØLGENDE FORORDNING:

Artikel 1

1. Den faste støtte på 15 EUR pr. 100 kg, der er omhandlet i artikel 55 i forordning (EF) nr. 2200/96, ydes til producentorganisationer, der:

a) i 2001 iværksatte en plan for forbedring af kvalitet og afsætning, jf. artikel 14, litra d), i forordning (EØF) nr. 1035/72, men som ikke er berettiget til at få planen forlænget i henhold til artikel 1 og 2 i forordning (EF) nr. 545/2002, og/eller

b) er anerkendt i henhold til

i) artikel 13 i forordning (EF) nr. 2200/96 og iværksatte en handlingsplan i 2001, eller

ii) artikel 11 i forordning (EF) nr. 2200/96 og iværksatte et driftsprogram i 2001.

2. For at producentorganisationerne kan modtage denne støtte, skal de være anerkendt for produktion af hasselnødder.

Artikel 2

1. Den i artikel 1 omhandlede støtte ydes for hasselnødder med skal henhørende under KN-kode 0802 21 00 af sund og sædvanlig handelskvalitet, der er produceret af producentorganisationens medlemmer i produktionsåret 2001/02, og som er leveret til producentorganisationen og overtaget af denne.

2. Ved medlemmer af producentorganisationen forstås de medlemmer, der var tilsluttet ved begyndelsen af produktionsåret 2001/02, og de nye medlemmer, der tilslutter sig senest den 31. august 2001.

3. Produktionsåret 2001/02 for hasselnødder begyndte den 1. august 2001 og slutter den 31. juli 2002.

Artikel 3

1. Producentorganisationerne indgiver en støtteansøgning til de relevante myndigheder senest den 30. september 2002 for mængder produceret i produktionsåret 2001/02 ledsaget af den fornødne dokumentation.

2. Medlemsstaten udbetaler støtten til producentorganisationen senest den 30. november 2002.

3. Den støtte, producentorganisationen modtager, udbetales senest 15 dage efter modtagelsen i sin helhed til producenterne i forhold til de mængder, de har leveret. Producentorganisationen kan dog tilbageholde op til 2 % af støtten til dækning af administrationsudgifter direkte i forbindelse med denne foranstaltning.

Artikel 4

1. Medlemsstaterne kontrollerer producentorganisationernes dokumenter og bilag og foretager kontrol på stedet for at sikre sig, at de meddelte oplysninger er korrekte.

2. Alle producentorganisationer, der har ansøgt om EF-støtte i henhold til denne forordning, kontrolleres på begge måder. Kontrollen skal omfatte producentorganisationernes regnskab og lagerregnskab for hasselnødder. Kontrollen kan gennemføres samtidig med eller kombineres med kontrol i henhold til Kommissionens forordning (EØF) nr. 2159/89(5) og (EF) nr. 609/2001(6).

3. Medlemsstaterne sikrer sig, at betingelserne i artikel 3, stk. 1 og 2, overholdes, og at der er sammenhæng mellem de oplysninger, producentorganisationen giver i forbindelse med støtteansøgningen, og oplysningerne i de forbedringsplaner og/eller driftsprogrammer eller den handlingsplan, der er omhandlet i artikel 1, stk. 1.

Artikel 5

1. Modtageren tilbagebetaler det dobbelte af uretmæssigt oppebåret eller ansøgt støtte, forhøjet med en rente, der beregnes i forhold til den tid, der går mellem udbetalingen og modtagerens tilbagebetaling, især når det ved en kontrol i henhold til artikel 4 viser sig, at de faktisk høstede mængder hasselnødder som defineret i artikel 2, stk. 1:

a) er mindre end de mængder, der er anført i støtteansøgningen

b) omfatter hasselnødder, som stammer fra producenter, der ikke er støtteberettiget i henhold til denne forordning.

Den i første afsnit omhandlede sanktion anvendes dog ikke, hvis modtageren på en for de nationale myndigheder tilfredsstillende måde godtgør, at uregelmæssighederne hverken er begået med overlæg eller skyldes grov uagtsomhed fra hans side. I så fald skal modtageren kun tilbagebetale det uretmæssigt oppebårne beløb plus renter.

2. Rentesatsen er den, som Det Europæiske Monetære Institut anvender ved transaktioner i euro, offentliggjort i De Europæiske Fællesskabers Tidende, C-udgaven, og som er gældende på datoen for den uretmæssige udbetaling, forhøjet med tre procentpoint.

3. Når forskellen mellem den i stk. 1 omhandlede faktisk udbetalte eller ansøgte støtte og den retmæssige støtte overstiger 20 %, tilbagebetaler modtageren hele den udbetalte EF-støtte, forhøjet med de renter, der er omhandlet i stk. 1.

4. De tilbagesøgte beløb og renterne indbetales til det udbetalende organ og trækkes fra de udgifter, der finansieres af Den Europæiske Udviklings- og Garantifond for Landbruget.

5. Hvis der med forsæt eller som følge af grov uagtsomhed indgives en falsk erklæring, udelukkes den pågældende producentorganisation fra støtten i denne forordning.

6. Stk. 1-5 anvendes, uden at det dog tilsidesætter andre sanktioner i henhold til artikel 48 i forordning (EF) nr. 2200/96.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. juli 2002.

På Kommissionens vegne

Franz Fischler

Medlem af Kommissionen

(1) EFT L 279 af 21.11.1996, s. 1.

(2) EFT L 84 af 28.3.2002, s. 1.

(3) EFT L 118 af 20.5.1972, s. 1.

(4) EFT L 132 af 16.6.1995, s. 1.

(5) EFT L 207 af 19.7.1989, s. 19.

(6) EFT L 90 af 30.3.2001, s. 4.